Temeljem članka 54. stavak 1. Zakona o ustanovama („Narodne novine“ broj 76/93., 29/97., 47/99., 35/08., 127/19. i 151/22.) i članka 211. stavak 2. Zakona o socijalnoj skrbi („Narodne novine“ broj 18/22., 46/22., 119/22. i 71/23.) Upravno vijeće Doma za starije i nemoćne osobe Osijek na 30. sjednici održanoj dana 28. prosinca 2023. godine, donijelo je

# STATUT

# DOMA ZA STARIJE I NEMOĆNE OSOBE

# OSIJEK

#

#

# I. OPĆE ODREDBE

**Članak 1.**

 Ovim Statutom uređuje se ustrojstvo, ovlasti i način odlučivanja pojedinih tijela ustanove, te druga pitanja od značenja za obavljanje djelatnosti i poslovanje Doma za starije i nemoćne osobe Osijek.

**Članak 2.**

Dom je osnovan Odlukom Skupštine Općine Osijek (broj: 07-12484/1-1968. od 27. studenoga 1968. godine), a sukladno odredbama Zakona o ustanovama postao je javnom ustanovom.

**Članak 3.**

 Osnivačka prava i dužnosti nad Domom ima Osječko-baranjska županija (u daljnjem tekstu: Osnivač) od 01. siječnja 2002. godine.

# II . NAZIV, SJEDIŠTE I DJELATNOST

**Članak 4.**

Dom obavlja svoju djelatnost, posluje i sudjeluje u pravnom prometu pod nazivom Dom za starije i nemoćne osobe Osijek (u daljnjem tekstu: Dom).

Naziv Doma ispisan je na ploči istaknutoj na zgradi Doma.

**Članak 5.**

 Sjedište Doma je u Osijeku, Drinska 10.

 **Članak 6.**

 O promjeni naziva i sjedišta Doma odlučuje Osnivač.

**Članak 7.**

 Djelatnost Doma je pružanje socijalnih usluga i to:

- usluge smještaja,

- usluge boravka,

- usluge pomoći u kući,

- usluge organiziranog stanovanja,

- usluge savjetovanja,

- usluge stručne procjene,

- usluge psihosocijalnog savjetovanja,

- usluge psihosocijalne podrške i

- usluge osobne asistencije.

**Članak 8.**

Pored navedenih djelatnosti, Dom može obavljati i druge djelatnosti koje služe obavljanju navedenih djelatnosti, ako se one u manjem opsegu ili uobičajeno obavljaju uz djelatnost upisanu u sudski registar.

**Članak 9.**

Dom može promijeniti djelatnost sukladno zakonu.

 **Članak 10.**

 Dom ima štambilj pravokutnog oblika promjera 40 x 20 mm koji sadrži puni naziv i sjedište Doma

Ukoliko ima više takvih štambilja, oni moraju biti označeni rednim brojem.

 Za potrebe urudžbiranja dopisa i akata, Dom ima štambilj pravokutnog oblika promjera 60 x 35 mm koji sadrži puni naziv i sjedište Doma te prostor za upisivanje datuma primitka dopisa i akata.

 Odlukom Ravnatelja određuje se broj štambilja i pečata, način njihova korištenja te osobe odgovorne za njihovu uporabu i čuvanje.

 Dom ima svoj logo koji se koristi na memorandumu, na pločama s nazivom Doma, na službenim vozilima i po potrebi na drugim mjestima.

 Logo Doma je okruglog oblika. Sastoji se od dvije koncentrične kružnice unutar kojih je u gornjem dijelu upisan naziv ustanove: Dom za starije i nemoćne osobe Osijek. U donjem dijelu je adresa ustanove: Osijek, Drinska 10. U centralnom dijelu kružnice je stilizirana slika Doma koji leži na ispruženoj ruci kao simbolu brige o korisnicima ustanove.

# III. PRAVNI POLOŽAJ, ZASTUPANJE I PREDSTAVLJANJE

**Članak 11.**

Dom je pravna osoba upisana u sudski registar i u registar pravnih osoba koje obavljaju djelatnost socijalne skrbi, koji vodi ministarstvo nadležno za poslove socijalne skrbi.

**Članak 12.**

Dom posluje samostalno i obavlja svoju djelatnost radi koje je osnovan u skladu i na način određen zakonom, ovim Statutom i drugim općim aktima Doma i pravilima struke.

**Članak 13.**

Dom predstavlja i zastupa Ravnatelj.

Ravnatelj Doma ima sva ovlaštenja u pravnom prometu u okviru djelatnosti Doma upisane u sudski registar, a u skladu sa zakonom i ovim Statutom.

**Članak 14.**

Ravnatelj Doma ne može bez posebne ovlasti Upravnog vijeća ili Osnivača nastupati kao druga ugovorna strana i s Domom sklapati ugovore u svoje ime i za svoj račun, u svoje ime, a za račun drugih osoba, ili u ime i za račun drugih osoba.

**IV. IMOVINA**

**Članak 15.**

Imovinu Doma čine sredstva za rad pribavljena od Osnivača, sredstva stečena pružanjem usluga i sredstva pribavljena iz drugih izvora.

 Dom može ostvariti prihode od nenamjenskih donacija, a način stjecanja i korištenja nenamjenskih donacija uredit će se posebnim pravilnikom.

Ako u obavljanju svoje djelatnosti Dom ostvari dobit, o rasporedu dobiti odlučuje Upravno vijeće. Ostvarena dobit koristi se za razvoj i obavljanje djelatnosti Doma.

Osnivač može odlučiti da se ostvarena dobit Doma upotrijebi za razvoj i obavljanje djelatnosti druge ustanove kojoj je Osnivač.

**V. ODGOVORNOST ZA OBVEZE**

**Članak 16.**

Dom može u pravnom prometu stjecati prava i preuzimati obveze, može biti vlasnikom pokretnih i nepokretnih stvari te može biti strankom u postupcima pred sudovima i ovlaštenim javnopravnim tijelima sukladno zakonu i ovom Statutu.

Za obveze u pravnom prometu Dom odgovara cijelom svojom imovinom.

Osnivač Doma solidarno i neograničeno odgovara za njegove obveze.

# VI. UNUTARNJI USTROJ DOMA

**Članak 17.**

 Ustrojstvo Doma čine organizacijske jedinice unutar kojih se mogu formirati niži organizacijski oblici.

 Općim aktom o unutarnjoj organizaciji i sistematizaciji radnih mjesta utvrdit će se nazivi organizacijskih jedinica, unutarnji ustroj i djelokrug organizacijskih jedinica, odgovornost u vezi s njihovim upravljanjem i radom, radna mjesta, broj sistematiziranih radnika, posebni uvjeti za obavljanje poslova, kao i druga pitanja značajna za obavljanje poslova u Domu u okviru djelatnosti upisanih u sudski registar.

**VII . TIJELA DOMA**

**1. UPRAVNO VIJEĆE**

**Članak 18.**

Domom upravlja Upravno vijeće, koje čine tri predstavnika Osnivača, jedan predstavnik radnika zaposlen u Domu i jedan predstavnik korisnika Doma, odnosno njegov zakonski zastupnik.

Članovi Upravnog vijeća predstavnici osnivača moraju imati najmanje završen specijalistički diplomski stručni ili diplomski sveučilišni studij, odnosno integrirani preddiplomski i diplomski sveučilišni studij.

Članove Upravnog vijeća predstavnike osnivača i korisnika imenuje Osnivač.

Člana Upravnog vijeća predstavnika korisnika predlažu korisnici Doma na skupu korisnika.

Člana Upravnog vijeća predstavnika radnika zaposlenih u Domu imenuje i razrješava radničko vijeće, a ako ono nije utemeljeno, predstavnika radnika biraju radnici na slobodnim i neposrednim izborima, tajnim glasanjem, sukladno općim propisima o radu.

Predsjednika i zamjenika predsjednika Upravnog vijeća biraju članovi Upravnog vijeća između predstavnika Osnivača.

**Članak 19.**

Mandat članova Upravnog vijeća traje 4 godine.

 Upravno vijeće Doma dužno je 90 dana prije isteka mandata obavijestiti Osnivača o isteku mandata člana Upravnog vijeća.

O visini naknade za rad članova Upravnog vijeća odlučuje Osnivač.

**Članak 20.**

Predsjednik Upravnog vijeća ili član Upravnog vijeća može biti razriješen i prije isteka mandata:

* na osobni zahtjev
* ako bez opravdanog razloga ne obavlja poslove predsjednika ili člana utvrđene zakonom, aktom o osnivanju i Statutom Doma
* ako svojim nesavjesnim ili nepravilnim radom prouzroči Domu veću štetu ili veće smetnje u njegovu radu ili
* zbog drugih opravdanih razloga.

**Članak 21.**

Upravno vijeće Doma obavlja sljedeće poslove i zadaće:

* donosi Statut, pravilnik o radu i pravilnik o unutarnjoj sistematizaciji Doma, uz prethodnu suglasnost osnivača,
* osniva stručna, nadzorna i savjetodavna tijela Doma,
* donosi odluku o promjeni djelatnosti Doma uz prethodnu suglasnost Osnivača,
* odlučuje o udruživanju u zajednice ustanova, uz suglasnost Osnivača,
* daje Osnivaču i Ravnatelju prijedloge i mišljenja o pojedinim pitanjima,
* podnosi osnivačuizvješća o poslovanju Doma najmanje jednom godišnje,
* raspravlja i odlučuje o izvješćima Ravnatelja,
* donosi odluke u drugom stupnju u vezi s pravima radnika,
* imenuje i razrješava Ravnatelja i sklapa ugovor o radu s Ravnateljem,
* odlučuje uz suglasnost Osnivača o stjecanju, opterećivanju i otuđivanju nekretnina Doma,
* odlučuje o zaduživanju kreditom, stjecanju, opterećivanju i otuđivanju imovine Doma, osim nekretnina, čija pojedinačna vrijednost ne prelazi iznos od 93.000,00 eura,
* odlučuje uz suglasnost Osnivača o zaduživanju kreditom, stjecanju, opterećivanju i otuđivanju imovine Doma, osim nekretnina, čija pojedinačna vrijednost prelazi iznos od 93.000,00 eura,
* obavlja i druge poslove propisane zakonom ili drugim propisom, ovim Statutom i općim aktima Doma.

Iznimno od stavka 1. podstavka 12. ovog članka, za rashode za redovno poslovanje koji nastaju kontinuirano, a utvrđeni su Zakonom o proračunu i odlukom Osnivača o izvršavanju proračuna za pojedinu godinu, nije potrebna posebna suglasnost Osnivača.

**Članak 22.**

 Upravno vijeće obavlja poslove na sjednicama.

 Upravno vijeće donosi odluke natpolovičnom većinom ukupnog broja članova.

 Rad Upravnog vijeća uređuje se Poslovnikom o radu Upravnog vijeća.

**Članak 23.**

Kada Upravno vijeće odlučuje o pravima, obvezama ili odgovornostima radnika Doma na sjednicu se obavezno poziva i radnik o kojem se odlučuje.

**Članak 24.**

Za proučavanje i razmatranje stručnih i drugih pitanja od značaja za rad Doma, Upravno vijeće može osnivati radne skupine i druga tijela, a može i angažirati pojedinca kao stručnu osobu.

**2. RAVNATELJ**

**Članak 25.**

Voditelj Doma je Ravnatelj.

Ravnatelj ima pravo i dužnost prisustvovati sjednicama Upravnog vijeća i sudjelovati u njihovu radu bez prava odlučivanja.

Ravnatelj obavlja sljedeće poslove:

* organizira i vodi rad i poslovanje Doma,
* odgovara za zakonitost rada Doma,
* predstavlja i zastupa Dom u svim postupcima pred sudovima i ovlaštenim javnopravnim tijelima,
* poduzima sve pravne radnje u ime i za račun Doma,
* donosi druge opće akte, u skladu sa zakonom i Statutom, uz prethodnu suglasnost Upravnog vijeća,
* imenuje voditelje organizacijskih jedinica i voditelje nižih organizacijskih oblika,
* daje pisanu punomoć drugoj osobi da zastupa Dom u pravnom prometu,
* određuje osobe ovlaštene za potpisivanje financijske i druge dokumentacije,
* donosi odluke u svezi sa zapošljavanjem, zasnivanjem i prestankom radnog odnosa, te pravima radnika iz radnog odnosa, sukladno zakonu i posebnim propisima,
* donosi odluku o zaduživanju kreditom, stjecanju, opterećivanju i otuđivanju imovine Doma, osim nekretnina, čija pojedinačna vrijednost ne prelazi iznos od 13.300,00 eura,
* obavlja i druge poslove određene zakonom i aktima ustanove koji nisu stavljeni u nadležnost drugih tijela Doma.

**Članak 26.**

Za Ravnatelja Doma može biti imenovana osoba koja ispunjava uvjete sukladno Zakonu o socijalnoj skrbi i Zakonu o ustanovama.

**Članak 27.**

Ravnatelj se imenuje na temelju javnog natječaja sukladno zakonu.

Natječaj za Ravnatelja objavljuje se na mrežnim stranicama Doma i u „Narodnim novinama“.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja Ravnatelja na temelju ponovljenog natječaja imenovat će se vršitelj dužnosti Ravnatelja, ali najduže do godinu dana sa svim ovlastima utvrđenim za Ravnatelja.

U slučaju ponavljanja natječajnog postupka primjenjuju se odredbe Zakona o ustanovama.

**Članak 28.**

Ravnatelja Doma imenuje i razrješava Upravno vijeće.

Ravnatelj se imenuje na mandat od četiri godine i ista osoba može biti ponovo imenovana za Ravnatelja.

Osoba imenovana za Ravnatelja sklapa s Domom ugovor o radu u punom radnom vremenu, na vrijeme od četiri godine.

 Ako je za Ravnatelja Doma imenovana osoba koja u toj ustanovi ima sklopljen ugovor o radu na neodređeno vrijeme, po isteku mandata ima se pravo vratiti na poslove na kojima je prethodno radila ili na druge odgovarajuće poslove, u protivnom joj prestaje radni odnos.

Na radno mjesto osobe imenovane za Ravnatelja zasniva se radni odnos s drugom osobom.

Osobi koja je imenovana za Ravnatelja Doma istekom mandata, ako ne bude ponovno imenovana Ravnateljem, Dom je dužan ponuditi sklapanje ugovora o radu za poslove za koje ispunjava uvjete.

**Članak 29.**

 Upravno vijeće Doma dužno je razriješiti Ravnatelja Doma i prije isteka mandata za koji je izabran ako:

– Ravnatelj to osobno zahtijeva,

– nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu,

– je nastupila zapreka za rad u djelatnosti socijalne skrbi sukladno Zakonu o socijalne skrbi,

* ako je nastupila okolnost koja prema Zakonu o ustanovama predstavlja zapreku za imenovanje Ravnatelja,

– Ravnatelj bez opravdanog razloga ne provodi program rada Doma,

– Ravnatelj u svojem radu krši propise i opće akte doma ili neopravdano ne izvršava odluke upravnog vijeća ili postupa u suprotnosti s njima,

– Ravnatelj svojim nesavjesnim ili nepravilnim radom prouzroči domu veću štetu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti,

– je nalazom inspekcije ustanovljena teža povreda propisa i općih akata doma ili su utvrđene veće nepravilnosti u radu Ravnatelja.

 Upravno vijeće mora prije donošenja odluke o razrješenju obavijestiti Ravnatelja o razlozima za razrješenje i dati mu mogućnost da se o njima pisano izjasni.

 U slučaju razrješenja Ravnatelja imenovat će se vršitelj dužnosti Ravnatelja, a Upravno vijeće dužno je raspisati natječaj za imenovanje Ravnatelja u roku od 30 dana od dana imenovanja vršitelja dužnosti Ravnatelja.

**Članak 30.**

 U slučaju razrješenja Ravnatelja Doma prije isteka mandata ili ako se na natječaj za Ravnatelja nitko ne prijavi ili nitko od prijavljenih kandidata ne bude izabran, do imenovanja Ravnatelja na temelju natječaja imenovat će se vršitelj dužnosti Ravnatelja, najduže do godinu dana.

 Osoba imenovana za vršitelja dužnosti Ravnatelja mora ispunjavati uvjete za Ravnatelja sukladno zakonu i ovom Statutu.

**Članak 31.**

Ravnatelja Doma u slučaju privremene spriječenosti u obavljanju ravnateljskih poslova zamjenjuje stručni radnik ili drugi radnik koji ima završen integrirani preddiplomski i diplomski sveučilišni studij prava ili ekonomije, a kojega on odredi.

 Stručni radnik koji zamjenjuje Ravnatelja ima pravo i dužnost obavljati poslove Ravnatelja čije se izvršenje ne može odgađati.

**3. STRUČNO VIJEĆE**

**Članak 32.**

Kao stručno i savjetodavno tijelo u Domu se osnivaStručno vijeće kojeg čine svi stručni radnici Doma.

 Stručno vijeće donosi poslovnik kojim se uređuje način izbora predsjednika i zamjenika predsjednika te način rada i donošenje odluka.

Stručno vijeće raspravlja i daje Ravnatelju i Upravnom vijeću Doma mišljenja i prijedloge o stručnim pitanjima koja se odnose na djelatnost socijalne skrbi, ustroju Doma, utvrđivanju programa stručnog rada, potrebi stručnog usavršavanja stručnih radnika Doma te drugim stručnim pitanjima vezanim za rad Doma.

 Kada se raspravlja o poslovima iz stavka 3. ovog članka, predsjednik Stručnog vijeća dužan je sudjelovati u radu Upravnog vijeća bez prava glasa.

**4. OSTALA TIJELA DOMA**

**Članak 33.**

Dom može imati i druga nadzorna i savjetodavna tijela koja osniva Upravno vijeće kao stalno, temeljem općeg akta ili za posebne slučajeve.

Općim aktom iz stavka 1.ovog članka uređuje se sastav, način izbor i djelokrug rada tih tijela.

# VIII. OPĆI AKTI

**Članak 34.**

 Opći akti Doma su Statut, pravilnik o radu, pravilnik o unutarnjoj sistematizaciji Doma i drugi opći akti koji se donose na temelju Statuta.

 Statut, pravilnik o radu, pravilnik o unutarnjoj sistematizaciji Doma donosi Upravno vijeće Doma, uz prethodnu suglasnost osnivača.

 Druge opće akte Doma donosi Ravnatelj, uz prethodnu suglasnost Upravnog vijeća.

 Dom je dužan Statut i druge opće akte koji uređuju obavljanje djelatnosti objaviti na svojim mrežnim stranicama, na lako pretraživ način i u strojno čitljivom obliku.

**Članak 35.**

 Statut i drugiopći akti Doma stupaju na snagu u pravilu osmog dana od objave, a najranije dan nakon dana objave na oglasnoj ploči Doma.

**Članak 36.**

Odredbe općih akata moraju biti sukladne zakonu i Statutu.

U slučaju njihove nesukladnosti, primjenjivat će se odgovarajuće odredbe zakona, odnosno Statuta.

Ako Upravno vijeće ocijeni da Statut ili drugi opći akti nisu u skladu sa zakonom ili drugim propisima, započet će postupak njihova usklađivanja s tim propisima.

## IX . JAVNOST RADA

**Članak 37**.

Rad Doma je javan.

Dom je dužan pravodobno i istinito obavještavati javnost o obavljanju djelatnosti ili dijela djelatnosti za koju je osnovan.

Radi obavještavanja javnosti Dom može izdavati periodične biltene, publikacije te podnositi izvješća o svom djelovanju.

Dom je dužan osobi koja dokaže pravni interes dopustiti uvid u svoju djelatnost.

 Dom je dužan na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

 Dom je dužan u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju, ukoliko to nije u suprotnosti s propisima o zaštiti tajnosti podataka i zaštiti osobnih podataka.

**Članak 38.**

Samo Ravnatelj i osobe koje Ravnatelj za to ovlasti mogu davati informacije o djelatnosti Doma.

# X . POSLOVNA I PROFESIONALNA TAJNA

**Članak 39.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Doma ili štetilo njegovu poslovnom ugledu, odnosno interesu i ugledu uposlenih radnika, kao i podaci koji se odnose na osobne i obiteljske prilike korisnika Doma.

Profesionalnom tajnom smatra se sve ono što radnici Doma saznaju o zdravstvenom stanju korisnika, a čije bi iznošenje u javnost moglo nanijeti štetu korisniku Doma ili trećoj osobi.

Profesionalna tajna može se otkriti samo na način i pod uvjetima predviđenim posebnim zakonom.

**Članak 40.**

 Pravilnikom o poslovnoj tajni regulirano je:

**-** koje se isprave i podaci imaju smatrati poslovnom tajnom Doma i čije bi odavanje neovlaštenoj osobi bilo protivno poslovanju Doma i štetilo interesima i poslovnom ugledu Doma,

- koje su osobe ovlaštene priopćavati drugim osobama sadržaj isprave i podatke koji imaju značaj poslovne tajne Doma.

**Članak 41.**

Poslovnu tajnu Doma dužni su čuvati članovi Upravnog vijeća kao i radnici Doma koji su na bilo koji način saznali sadržaj isprava ili podataka koji se smatraju poslovnom tajnom Doma.

 Obveza čuvanja poslovne tajne ne prestaje niti nakon što osobe navedene u stavku 1. ovog članka izgube status na temelju kojeg su odgovorne za čuvanje poslovne tajne Doma.

**Članak 42.**

Povreda dužnosti čuvanja poslovne i profesionalne tajne predstavlja težu povredu ugovora o radu.

 O čuvanju poslovne i profesionalne tajne neposredno skrbi Ravnatelj.

**XI. UNUTARNJI NADZOR NAD RADOM DOMA**

**Članak 43.**

Unutarnji nadzor nad zakonitošću rada, stručnim radom i kvalitetom pružanja socijalnih usluga provodi Dom.

Unutarnji nadzor provodi se na temelju općeg akta Doma i godišnjeg plana i programa provedbe unutarnjeg nadzora koji je Dom dužan izraditi najkasnije do 31. prosinca tekuće godine za sljedeću godinu.

**XII. EVIDENCIJA I DOKUMENTACIJA**

**Članak 44.**

Dom je dužan voditi evidenciju i dokumentaciju o korisnicima, vrstama usluga i drugim pitanjima važnim za rad sukladno zakonu.

Dom je dužan nadležnom ministarstvu za statističke svrhe dostavljati godišnje statističko izvješće do 31. ožujka svake godine za prethodnu godinu.

**XIII. STATUSNE PROMJENE**

**Članak 45.**

Odluku o statusnim promjenama donosi Osnivač.

# XIV. PRESTANAK USTANOVE

**Članak 46.**

Dom prestaje s radom sukladno zakonu.

# XV. PRIJELAZNE I ZAVRŠNE ODREDBE

**Članak 47.**

Izrazi u ovom Statutu koji imaju rodno značenje odnose se jednako na muški i ženski rod.

**Članak 48.**

Na pitanja koja nisu uređena ovim Statutom na odgovarajući se način primjenjuju odredbe zakona kojim je uređeno osnivanje i ustrojstvo ustanova, zakona kojim je uređena djelatnost socijalne skrbi i drugi propisi.

**Članak 49.**

Danom stupanja na snagu ovog Statuta prestaje važiti Statut Doma od 16. siječnja 2015. godine te sve njegove izmjene i dopune od 28. srpnja 2020. godine, 17. svibnja 2022. godine i 1. prosinca 2022. godine.

**Članak 50.**

Ovaj Statut stupa na snagu osmog dana od objave na oglasnoj ploči Doma, a objavit će se po dobivenoj suglasnosti Osnivača na isti.

 **PREDSJEDNIK**

 **UPRAVNOG VIJEĆA**

 **Prof.dr.sc. Jurislav Babić**

 **\_\_\_\_\_\_\_\_\_\_\_\_\_\_\_**

Na ovaj Statut Osječko-baranjska županija kao osnivač dala je prethodnu suglasnost dana 15. prosinca 2023. godine.

Ovaj Statut objavljen je na oglasnoj ploči Doma dana \_\_\_\_\_\_\_\_\_\_\_\_\_\_\_\_ godine, i stupio je na snagu dana \_\_\_\_\_\_\_\_\_\_\_\_\_\_\_ godine.

 **RAVNATELJ**

 **Vjekoslav Ćurić, prof.**

 **\_\_\_\_\_\_\_\_\_\_\_\_\_\_\_**